
Venetoclax rezisztencia és szomatikus BCL2 mutációk kialakulása krónikus limfoid leukémiában

A krónikus limfocitás leukémia (CLL) a nyugati országokban leggyakrabban előforduló felnőttkori leukémia. Bár az utóbbi években megjelent célzott terápiák, például az orálisan adható, nagy szelektivitású BCL2 fehérje-gátló venetoclax jelentősen javította a refrakter/relabáló (R/R) betegek kedvezőtlen prognózisát, a páciensek egy részében a BCL2-gátló terápia során rezisztencia alakult ki, melyre a BCL2 gén szomatikus mutációi jellemzők. A két leggyakoribb variáns a G101V és a D103Y, de további mutációk a BCL2 gén teljes kódoló régiójában előfordulhatnak.
Munkánk során célul tűztük ki a másodlagosan kialakuló venetoclax rezisztencia és a leggyakoribb szomatikus BCL2 mutációk, a G101V és a D103Y, közti összefüggés vizsgálatát, valamint ezek klinikai jelentőségének meghatározását a betegség progressziójában.
Az ország 11 onkohematológiai centrumából gyűjtött 67 R/R, venetoclax monoterápiában (51/67), valamint venetoclax-rituximab kombinációs terápiában (16/67) részesülő beteg perifériás vérmintáit vizsgáltuk restrospektíven. A minták vizsgálata digitális droplet polimeráz láncreakcióval (ddPCR) történt a BCL2 G101V és D103Y mutációk felkutatásának céljából. A progressziót mutató esetekben új-generációs szekvenálást (NGS) alkalmaztunk további, együttesen előforduló BCL2 mutációk felfedésére.
Összesen a betegek 16,4%-ában (11/67) azonosítottunk venetoclax-rezisztencia mutációkat. A 67 esetből 3 betegnél G101V, 4 betegnél D103Y mutációt találtunk, 4 esetben pedig mindkét mutáció jelen volt. Medián 15 hónap folyamatos venetoclax terápiát követően a relabáló vagy progrediáló betegek 90,9%-ban volt kimutatható a két BCL2 variáns egyike. Összehasonlítva a vad típusú és a mutáns BCL2 G101V és/vagy D103Y lókuszokat, az utóbbit hordozó betegcsoportnál jelentősen kisebb progressziómentes túlélés volt megfigyelhető (p=0,0052). NGS-sel a BCL2 gén kódoló régióin további mutációkat fedeztünk fel, de csak azokban a betegekben, akik rendelkeztek G101V és/vagy D103Y variánsokkal is.
CLL-ben a rutin diagnosztikában alkalmazott célzott génvizsgálatok (TP53, IGHV) mellett a BCL2 G101V és D103Y mutációk vizsgálata klinikailag jelentős prediktív markere lehet a venetoclax-rezisztencia kialakulásának. 



